CELEX: 52016PC0709
Language: el
Date: 2016-11-09
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση όσον αφορά την ημερομηνία εφαρμογής του

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.11.2016
            COM(2016) 709 final
            2016/0355(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση όσον αφορά την ημερομηνία εφαρμογής του
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
            
               Αιτιολόγηση της πρότασης
            
            
               Ο κανονισμός (ΕΕ) αριθ. 1286/2014 εκδόθηκε στις 26 Νοεμβρίου 2014, με στόχο την αύξηση της προστασίας των ιδιωτών επενδυτών που επενδύουν σε συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP). Αποσκοπεί επίσης στην αποκατάσταση της εμπιστοσύνης των καταναλωτών στον κλάδο των χρηματοπιστωτικών υπηρεσιών μετά τη χρηματοπιστωτική κρίση. 
            
            
               Για την εκπλήρωση αυτών των στόχων, βάσει του κανονισμού (ΕΕ) αριθ. 1286/2014 απαιτείται από τους παραγωγούς PRIIP να συμμορφώνονται με μια ενιαία δέσμη απαιτήσεων πληροφόρησης για τα προϊόντα, όπως και να λαμβάνουν οι ιδιώτες επενδυτές το έγγραφο βασικών πληροφοριών (ΕΒΠ) (key information document (KID)) για τα προσφερόμενα PRIIP. Οι γνωστοποιούμενες πληροφορίες αναμένεται να παρέχουν τη δυνατότητα στους ιδιώτες επενδυτές να κατανοούν καλύτερα την οικονομική φύση και τους κινδύνους ενός συγκεκριμένου προϊόντος, και να επιτρέπουν τη σύγκριση μεταξύ διαφόρων προσφορών. Επιπλέον, η μεγαλύτερη διαφάνεια και εναρμόνιση θα ωφελήσουν επίσης την εσωτερική αγορά χρηματοπιστωτικών υπηρεσιών, δημιουργώντας ισότιμους όρους ανταγωνισμού μεταξύ των διαφόρων προϊόντων και των διαφόρων διαύλων διανομής. 
            
            
               Στον κανονισμό (ΕΕ) αριθ. 1286/2014 καθορίζεται η μορφή και το περιεχόμενο του ΕΒΠ. Προκειμένου να τυποποιηθούν περαιτέρω τα διάφορα χαρακτηριστικά του ΕΒΠ και να ληφθούν υπόψη σημαντικές διαφορές μεταξύ των τύπων PRΙΙΡ, ανατέθηκε στις Ευρωπαϊκές Εποπτικές Αρχές («ΕΕΑ»: Ευρωπαϊκή Αρχή Ασφαλίσεων και Επαγγελματικών Συντάξεων, Ευρωπαϊκή Αρχή Τραπεζών, Ευρωπαϊκή Αρχή Κινητών Αξιών και Αγορών) να καταρτίσουν ρυθμιστικά τεχνικά πρότυπα (ΡΤΠ) που να καθορίζουν την παρουσίαση και το περιεχόμενο του ΕΒΠ, τον τυποποιημένο μορφότυπο του ΕΒΠ, τη μεθοδολογία στην οποία βασίζεται η παρουσίαση του κινδύνου και της ανταμοιβής και ο υπολογισμός του κόστους, καθώς και τους όρους και την ελάχιστη συχνότητα της επανεξέτασης των πληροφοριών που περιέχονται στο ΕΒΠ, όπως και τους όρους για την εκπλήρωση της απαίτησης να παρέχεται το ΕΒΠ σε ιδιώτες επενδυτές.
            
            
               Στις 6 Απριλίου 2016, οι ΕΕΑ υπέβαλαν από κοινού στην Επιτροπή τα σχέδια ΡΤΠ σχετικά με το ΕΒΠ για PRΙΙΡ. Τα σχέδια ΡΤΠ εγκρίθηκαν από την Επιτροπή στις 30 Ιουνίου 2016, με την έκδοση του κατ’ εξουσιοδότηση κανονισμού σχετικά με τα ΕΒΠ
                  1
               .
            
            
               Κατά την περίοδο ελέγχου, το Συμβούλιο δεν διατύπωσε αντιρρήσεις σχετικά με τον κατ’ εξουσιοδότηση κανονισμό της Επιτροπής. Ωστόσο, στις 14 Σεπτεμβρίου 2016, το Ευρωπαϊκό Κοινοβούλιο τον απέρριψε
                  2
               . Το Ευρωπαϊκό Κοινοβούλιο κάλεσε την Επιτροπή να επανεξετάσει τις διατάξεις που αφορούν τα PRIIP πολλαπλών επιλογών, τα σενάρια επιδόσεων και την προειδοποίηση σχετικά με την κατανόηση. Επιπλέον, το Ευρωπαϊκό Κοινοβούλιο και η πλειονότητα των κρατών μελών ζήτησαν από την Επιτροπή να αναβάλει την ημερομηνία εφαρμογής του κανονισμού (ΕΕ) αριθ. 1286/2014, υποστηρίζοντας ότι η απουσία των τεχνικών προτύπων θα παρεμπόδιζε την ομαλή εφαρμογή του εν λόγω κανονισμού.
            
            
               Ο κανονισμός (ΕΕ) αριθ. 1286/2014 ισχύει άμεσα από τις 31 Δεκεμβρίου 2016 και δεν συνδέει την κατάρτιση του EΒΠ με την έκδοση της κατ’ εξουσιοδότηση πράξης. Παρότι οι διατάξεις του κανονισμού θα μπορούσαν να εφαρμοστούν από τους παραγωγούς PRIIP και να καταστούν εκτελεστές από τις αρμόδιες αρχές χωρίς την έκδοση του κατ’ εξουσιοδότηση κανονισμού, είναι επιθυμητό να προβλεφθεί όσο το δυνατόν μεγαλύτερη σαφήνεια σχετικά με τα τεχνικά πρότυπα που προσδιορίζουν το περιεχόμενο ορισμένων κανόνων.
            
            
               Δεδομένων των εξαιρετικών περιστάσεων που οδήγησαν σε καθυστερήσεις όσον αφορά την έκδοση του κατ’ εξουσιοδότηση κανονισμού, η Επιτροπή προτείνει να αναβληθεί η ημερομηνία εφαρμογής του κανονισμού (ΕΕ) αριθ. 1286/2014 κατά 12 μήνες, προκειμένου να περιοριστεί η έλλειψη ασφάλειας δικαίου και να δοθεί περισσότερος χρόνος στους παραγωγούς PRIIP ώστε να προετοιμαστούν για την εφαρμογή των νέων κανόνων. 
            
            
            
               Διάρκεια της αναβολής
            
            
               Με την αναβολή των δώδεκα μηνών αναμένεται να παρασχεθεί επαρκής χρόνος στις αρμόδιες αρχές και τους παραγωγούς PRIIP ώστε να είναι σε θέση να συμμορφωθούν με τους νέους αυτούς κανόνες. 
            
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
            
               Νομική βάση
            
         
         
            
               Η παρούσα πρόταση βασίζεται στο άρθρο 114 της ΣΛΕΕ, όπως και ο κανονισμός (ΕΕ) αριθ. 1286/2014, τον οποίο αποσκοπεί να τροποποιήσει η παρούσα πρόταση.  
            
            
            
               Επικουρικότητα (σε περίπτωση μη αποκλειστικής αρμοδιότητας) 
            
            
               Σύμφωνα με την αρχή της επικουρικότητας, η Ένωση δύναται να αναλάβει δράση μόνον εφόσον είναι αδύνατον να επιτευχθούν οι επιδιωκόμενοι στόχοι μόνον από τα κράτη μέλη. Η παρέμβαση της Ένωσης είναι αναγκαία για να αρθούν οι φραγμοί σε μια εσωτερική αγορά χρηματοπιστωτικών υπηρεσιών και προϊόντων, με την καθιέρωση ενιαίας προσέγγισης για τις γνωστοποιήσεις σχετικά με PRIIP. Εν προκειμένω, η νομοθεσία που τροποποιείται εκδόθηκε σε πλήρη συμμόρφωση με την αρχή της επικουρικότητας, και για κάθε τροποποίησή της απαιτείται πρόταση της Επιτροπής.
            
            
            
               Αναλογικότητα
            
            
               Η συγκεκριμένη δράση της ΕΕ είναι αναγκαία για να επιτευχθεί ο στόχος της αποτελεσματικής εφαρμογής των κανόνων για τα PRIIP από τις αρμόδιες αρχές και τους παραγωγούς PRIIP. Επομένως, με την παρούσα πρόταση θα διασφαλιστεί ότι οι στόχοι που επιδιώκονται με τον κανονισμό (ΕΕ) αριθ. 1286/2014 θα επιτευχθούν σε ολόκληρη την εσωτερική αγορά, εξασφαλίζοντας υψηλό επίπεδο διαφάνειας της αγοράς και προστασίας των ιδιωτών επενδυτών.
            
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
            
               Η παρούσα πρόταση δεν συνοδεύεται από χωριστή εκτίμηση επιπτώσεων, καθώς έχει ήδη καταρτιστεί εκτίμηση επιπτώσεων στο πλαίσιο του κανονισμού (ΕΕ) αριθ. 1286/2014. Η παρούσα πρόταση δεν μεταβάλλει επί της ουσίας τον κανονισμό και δεν δημιουργεί νέες υποχρεώσεις για τους συμμετέχοντες στην αγορά που καλύπτονται από το πεδίο εφαρμογής της. Αφορά μόνον την παράταση της ημερομηνίας εφαρμογής του κανονισμού (ΕΕ) αριθ. 1286/2014 κατά 12 μήνες, προκειμένου να κατοχυρωθεί ασφάλεια δικαίου για τον κλάδο, παρέχοντάς του επίσης, καθώς και στις αρμόδιες αρχές, τη δυνατότητα να προετοιμαστούν για τους νέους κανόνες.
            
            
               
                   
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει δημοσιονομικές επιπτώσεις για την Ευρωπαϊκή Επιτροπή.
            
            
               2016/0355 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση όσον αφορά την ημερομηνία εφαρμογής του
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Κεντρικής Τράπεζας,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου
                  3
                εισήγαγε μια σειρά μέτρων με σκοπό την ενίσχυση της προστασίας των επενδυτών και την αποκατάσταση της εμπιστοσύνης των καταναλωτών στον κλάδο των χρηματοπιστωτικών υπηρεσιών, με την αύξηση της διαφάνειας στην αγορά επενδύσεων για ιδιώτες επενδυτές. Βάσει του κανονισμού, απαιτείται από τους παραγωγούς συσκευασμένων επενδυτικών προϊόντων για ιδιώτες επενδυτές και επενδυτικών προϊόντων βασιζόμενων σε ασφάλιση (PRIIP) να καταρτίζουν ένα έγγραφο βασικών πληροφοριών (ΕΒΠ) (key information document (KID)).
            
            
               (2)Με τον κανονισμό (ΕΕ) αριθ. 1286/2014 εξουσιοδοτούνται οι Ευρωπαϊκές Εποπτικές Αρχές να καταρτίσουν ρυθμιστικά τεχνικά πρότυπα για τον καθορισμό των στοιχείων του ΕΒΠ.
            
            
               (3)Στις 30 Ιουνίου 2016, η Επιτροπή ενέκρινε τον κατ’ εξουσιοδότηση κανονισμό
                  4
                που καθορίζει την παρουσίαση και το περιεχόμενο του ΕΒΠ, τον τυποποιημένο μορφότυπο του ΕΒΠ, τη μεθοδολογία στην οποία βασίζεται η παρουσίαση του κινδύνου και της ανταμοιβής και ο υπολογισμός του κόστους, καθώς και τους όρους και την ελάχιστη συχνότητα της επανεξέτασης των πληροφοριών που περιέχονται στο ΕΒΠ, όπως και τους όρους για την εκπλήρωση της απαίτησης να παρέχεται το ΕΒΠ σε ιδιώτες επενδυτές.
            
            
               (4)Το Ευρωπαϊκό Κοινοβούλιο διατύπωσε αντίρρηση σχετικά με τον κατ’ εξουσιοδότηση κανονισμό που εκδόθηκε από την Επιτροπή στις 30 Ιουνίου 2016 και ζήτησε, από κοινού με τη μεγάλη πλειονότητα των κρατών μελών, αναβολή της ημερομηνίας εφαρμογής του κανονισμού (ΕΕ) αριθ. 1286/2014. 
            
            
               (5)Με την αναβολή των δώδεκα μηνών θα δοθεί περισσότερος χρόνος στους ενδιαφερομένους για να συμμορφωθούν προς τις νέες απαιτήσεις. Υπό το πρίσμα αυτών των εξαιρετικών περιστάσεων, είναι σκόπιμο και δικαιολογημένο να τροποποιηθεί αναλόγως ο κανονισμός (ΕΕ) αριθ. 1286/2014. 
            
            
               (6)Δεδομένου του πολύ σύντομου χρονικού διαστήματος που απομένει πριν από την εφαρμογή των διατάξεων που προβλέπονται στον κανονισμό (ΕΕ) αριθ. 1286/2014, ο παρών κανονισμός θα πρέπει να τεθεί σε ισχύ χωρίς καθυστέρηση. 
            
            
               (7)Κατά συνέπεια, είναι επίσης δικαιολογημένη η εφαρμογή, στην παρούσα περίπτωση, της εξαίρεσης για επείγουσες περιπτώσεις, που προβλέπεται στο άρθρο 4 του Πρωτοκόλλου (αριθ. 1) σχετικά με τον ρόλο των εθνικών κοινοβουλίων στην Ευρωπαϊκή Ένωση,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στον κανονισμό (ΕΕ) αριθ. 1286/2014, το δεύτερο εδάφιο του άρθρου 34 αντικαθίσταται από το ακόλουθο κείμενο:
            
            
               «Εφαρμόζεται από την 1η Ιανουαρίου 2018.».
            
            
               Άρθρο 2
            
            
               Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
         
         
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
               
                  Martin Schulz
                        
               
            
         
         
            
                  
                     (1)
                  C(2016) 3999 final.
               
               
                  
                     (2)
                  Ψήφισμα του Ευρωπαϊκού Κοινοβουλίου, της 14ης Σεπτεμβρίου 2016, σχετικά με τον κατ’ εξουσιοδότηση κανονισμό της Επιτροπής, της 30ής Ιουνίου 2016, για τη συμπλήρωση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) με τη θέσπιση ρυθμιστικών τεχνικών προτύπων όσον αφορά την παρουσίαση, το περιεχόμενο, την επανεξέταση και την αναθεώρηση των εγγράφων βασικών πληροφοριών και τις προϋποθέσεις για την εκπλήρωση της απαίτησης για την παροχή των εν λόγω εγγράφων (C(2016)03999 – 2016/2816(DEA)).
               
               
                  
                     (3)
                  Κανονισμός (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (ΕΕ L 352 της 9.12.2014, σ. 1).
               
               
                  
                     (4)
                  C(2016) 3999 final.